jumujug ing kahanan sepi. Jare kandha sajrone wengi anane mung lali. Lali mring kasunyatan kang kita sumurupi ing alam padhang. Wengi nyata bakal nggawa kita urip ing alam impen kanggo nglelipur driya amrih bisa nglalekake sesanggan abote urip. Muhung aneng sajrone impen kuwi kita bisa njawab pitakon-pitakon kang ginembol mbedhosol ing sajrone ati. Iku ngono makna wengi tumrap wong-wong kang uripe isih sinangsaya mring kahanan. Beda karo wong-wong mulya kang nganggep yen wengi iku kudu dinikmati. Wengi iku kayadene alam kaswargan kang endah.Njumenengi Ratri Amrih Caket Mring Gusti Kang tinulis ing ndhuwur iku nggambarake pinemune saperangan wong ngenani wengi lan peteng. Mesthi wae ana maneh pinemu kang beda. Kabukti akeh uga kang menehi makna positif ngenani tekane wengi. Para ahli agama lan para warga bebrayan kang dhemen marsudi olah kridhaning batin nganggep yen wengi iku kudu dijumenengi kanggo marga amrih caket mring Gusti sesembahane tumitah. Mugiya kawuningan yen tembung ‘ratri’ kang ateges ‘bengi’ iku asal muasale kanggo nyebut asmane Dewi Ratri yaiku dewi kang nguwasani alam wengi manut kapracayan lan mitologi Hindhu. Nadyan kanthi cara lan ritual kang beda-beda, para ahli agama lan kebatinan nduweni kapracayan yen wengi iku wektu mirunggan kanggo ngadani laku amrih bisa cedhak ing ngarsa-Ne Gusti kang Maha Agung. Laku tirakatan ing candhi lan pura kita sumurupi ing tanah Bali nalika teka wanci purnama siddi. Kajaba wengi purnama siddi kang kanggo tirakatan, uga ana wengi peteng ndhedhet kang sinebut Syiwaratri yaiku wengine Hyang Syiwa kanggo ngadani ritual manembah marang Dewa Syiwa.Ing crita rakyat saka Blora kita tepung karo paraga kang aran Jati Kusuma lan Jati Swara. Pangeran Jati Kusuma lan Jati Swara iku asring kasebut minangka cikal bakal desa Janjang, Jiken, Blora. Paraga loro kang kondhang sekti iki anggone laku prihatin kanthi cara kang wewalikan. Jati Kusuma tansah nyegah dhahar nanging kena sare, suwalike Jati Swara kena dhahar nanging ora kena sare. Gegambaran laku iku nuduhake lamun pangan iku lambang kanikmatan ing wanci awan dene turu iku mujudake kanikmatan ing wanci wengi.